ตลาดหุ้นเอเชียเช้านี้แดงยกแผง วิตกเหตุก่อการร้ายบาร์เซโลนา
ตลาดหุ้นเอเชียแดงยกแผง วิตกเหตุก่อการร้ายบาร์เซโลนา-การเมืองสหรัฐ
18 ส.ค. 2560

ผู้สื่อข่าวรายงานว่า ตลาดหุ้นเอเชียปรับตัวลดลงในช่วงเช้าวันนี้ เนื่องจากนักลงทุนวิตกกังวลเกี่ยวกับเหตุก่อการร้ายในกรุงบาร์เซโลนาของสเปน รวมถึงความไม่แน่นอนทางการเมืองในสหรัฐที่อาจส่งผลกระทบต่อความสามารถในการผลักดันมาตรการทางเศรษฐกิจของประธานาธิบดีโดนัลด์ ทรัมป์
โดย ดัชนี NIKKEI 225 ตลาดหุ้นญี่ปุ่นเปิดวันนี้ที่ 19,471.27 จุด ลดลง 231.36 จุด, ดัชนี SSE Composite ตลาดหุ้นจีนเปิดวันนี้ที่ 3,253.24 จุด ลดลง 15.19 จุด, ดัชนี HSI ตลาดหุ้นฮ่องกงเปิดวันนี้ที่ 26,999.60 จุด ลดลง 344.62 จุด, ดัชนี TAIEX ตลาดหุ้นไต้หวันเปิดวันนี้ที่ 10,324.83 จุด ลดลง 44.54 จุด, ดัชนี KOSPI ตลาดหุ้นเกาหลีใต้เปิดวันนี้ที่ 2,340.19 จุด ลดลง 21.48 จุด, ดัชนี FTSE STI ตลาดหุ้นสิงคโปร์เปิดวันนี้ที่ 3,256.25 จุด ลดลง 12.63 จุด, ดัชนี FBMKLCI ตลาดหุ้นมาเลเซียเปิดวันนี้ที่ 1,772.34 จุด ลดลง 3.97 จุด, ดัชนี PSE Composite ตลาดหุ้นฟิลิปปินส์เปิดวันนี้ที่ 8,079.00 จุด เพิ่มขึ้น 6.25 จุด
ทั้งนี้ ตลาดหุ้นเอเชียได้รับแรงกดดันจากข่าวก่อการร้ายในกรุงบาร์เซโลนาของสเปนเมื่อวานนี้ หลังจากที่คนร้ายได้ขับรถแวนพุ่งเข้าใส่ฝูงชนในย่านรามบลาส เดอ บาร์เซโลนา ซึ่งเป็นแหล่งท่องเที่ยวชื่อดังของสเปน ส่งผลให้มีผู้เสียชีวิตอย่างน้อย 13 คน และบาดเจ็บกว่า 100 คน
นอกจากนี้ ตลาดยังวิตกกังวลเกี่ยวกับสถานการณ์การเมืองในสหรัฐ หลังจากที่ปธน.ทรัมป์ได้ประกาศยุบสภาที่ปรึกษา 2 ชุด ซึ่งได้แก่ สภาการผลิตอเมริกา และสภากลยุทธ์และนโยบาย ภายหลังจากที่สมาชิกของสภาการผลิตอเมริกาได้พากันทยอยลาออกเพื่อประท้วงท่าทีของปธน.ทรัมป์ต่อความรุนแรงที่เกิดขึ้นในเมืองชาร์ล็อตส์วิลล์ รัฐเวอร์จิเนียเมื่อวันเสาร์ที่ผ่านมา โดยความวุ่นวายทางการเมืองที่เกิดขึ้นในขณะนี้อาจทำให้คณะทำงานของปธน.ทรัมป์ประสบกับความยากลำบากในการผลักดันมาตรการเศรษฐกิจ